LIETUVOS RESPUBLIKOS FINANSŲ MINISTRAS

Į S A K Y M A S

DĖL INFORMAVIMO APIE EUROPOS SĄJUNGOS STRUKTŪRINIŲ FONDŲ PARAMĄ PAGAL LIETUVOS 2004-2006 M. BENDRĄJĮ PROGRAMAVIMO DOKUMENTĄ IR SUTEIKTOS PARAMOS VIEŠINIMO TAISYKLIŲ PATVIRTINIMO

2004 m. birželio 17 d. Nr. 1K-233

Vilnius

Atsižvelgdamas į Europos Sąjungos struktūrinių fondų lėšų administravimo Lietuvoje taisyklių, patvirtintų Lietuvos Respublikos Vyriausybės 2001 m. gegužės 31 d. nutarimu Nr. 649 (Žin., 2001, Nr. 48-1676; 2003, Nr. 88-3999), 5.17 punktą,

Tvirtinu Informavimo apie Europos Sąjungos struktūrinių fondų paramą pagal Lietuvos 2004–2006 m. bendrąjį programavimo dokumentą ir suteiktos paramos viešinimo taisykles (pridedama).

FINANSŲ MINISTRAS	ALGIRDAS BUTKEVIČIUS

PATVIRTINTA

Lietuvos Respublikos finansų ministro

2004 m. birželio 17 d. įsakymu Nr. 1K-233

INFORMAVIMO APIE EUROPOS SĄJUNGOS STRUKTŪRINIŲ FONDŲ PARAMĄ PAGAL LIETUVOS 2004–2006 m. BENDRĄJĮ PROGRAMAVIMO DOKUMENTĄ IR SUTEIKTOS PARAMOS VIEŠINIMO TAISYKLĖS

I. BENDROSIOS NUOSTATOS

1. Informavimo apie Europos Sąjungos struktūrinių fondų paramą pagal Lietuvos 2004–2006 m. bendrąjį programavimo dokumentą ir suteiktos paramos viešinimo taisyklės (toliau vadinama – taisyklės) nustato bendrąsias nuostatas, kurių turi laikytis Europos Sąjungos (toliau vadinama – ES) struktūrinių fondų administravime dalyvaujančios institucijos ir projektų vykdytojai, įgyvendindami projektus, finansuojamus pagal Lietuvos 2004–2006 m. Bendrojo programavimo dokumento (toliau vadinama – BPD) priemones. Šios taisyklės apima Europos regioninio plėtros fondo, Europos socialinio fondo, Europos žemės ūkio orientavimo ir garantijų fondo Orientavimo dalies, taip pat Žuvininkystės orientavimo finansinės priemonės remiamą veiklą.

2. Taisyklės parengtos vadovaujantis 2000 m. gegužės 30 d. Europos Bendrijų Komisijos reglamentu Nr. 1159/2000 dėl informavimo ir viešumo priemonių, kurias valstybės narės turi įgyvendinti dėl paramos iš struktūrinių fondų.

3. Taisyklėse vartojamos sąvokos atitinka Europos Sąjungos struktūrinių fondų lėšų administravimo Lietuvoje taisyklių, patvirtintų Lietuvos Respublikos Vyriausybės 2001 m. gegužės 31 d. nutarimu Nr. 649 (Žin., 2001, Nr. 48-1676; 2003, Nr. 88-3999), ir Lietuvos 2004–2006 m. bendrojo programavimo dokumento priemonių ir projektų, finansuojamų įgyvendinant šias priemones, administravimo ir finansavimo taisyklių, patvirtintų Lietuvos Respublikos finansų ministro 2004 m. sausio 28 d. įsakymu Nr. 1K-033 (Žin., 2004, Nr. 19-599, Nr. 93-3421), sąvokas.

II. INFORMAVIMO IR VIEŠUMO PRIEMONĖS

4. Informavimo apie ES struktūrinių fondų paramą pagal BPD ir suteiktos paramos viešumo priemonės yra skirtos tam, kad galimi pareiškėjai, projektų, finansuojamų įgyvendinant BPD, tikslinės grupės ir visuomenė daugiau sužinotų apie ES paramą, jos teikiamas galimybes ir rezultatus.

5. Pagrindinės informavimo apie ES struktūrinių fondų paramą pagal BPD ir suteiktos paramos viešumo priemonės yra šios:

5.1. skelbimų lentos;

5.2. atminimo lentos;

5.3. plakatai (stendai patalpose);

5.4. pranešimai galimiems pareiškėjams ir projektų vykdytojams;

5.5. informacinė medžiaga;

5.6. informaciniai renginiai;

5.7. pranešimai žiniasklaidai;

5.8. kitos.

6. Už informavimą ir viešumą apie BPD rengimo ir įgyvendinimo eigą pagal Europos Sąjungos struktūrinių fondų lėšų administravimo Lietuvoje taisykles atsakinga Finansų ministerija.

7. Informuojant apie viso BPD rengimą bei įgyvendinimą ir viešinant ES struktūrinių fondų paramą, suteiktą pagal visą BPD, vartotinos informavimo ir viešumo priemonės, nurodytos šių taisyklių 5.4, 5.5, 5.6, 5.7 ir 5.8 punktuose.

8. Už informavimą ir viešumą apie priskirtos BPD priemonės įgyvendinimo eigą pagal Europos Sąjungos struktūrinių fondų lėšų administravimo Lietuvoje taisykles atsakingos tarpinės institucijos.

9. Informuojant apie priskirtos BPD priemonės įgyvendinimą ir viešinant ES struktūrinių fondų paramą, suteiktą pagal priskirtą BPD priemonę, vartotinos informavimo ir viešumo priemonės, nurodytos šių taisyklių 5.3, 5.4, 5.5, 5.6, 5.7 ir 5.8 punktuose.

10. Už informavimą ir viešumą apie konkrečius projektus, finansuojamus įgyvendinant BPD priemones, atsakingi projektų vykdytojai ir įgyvendinančiosios institucijos. Kad projektų vykdytojai įgyvendintų šiose taisyklėse numatytas informavimo ir viešumo priemones, užtikrina įgyvendinančiosios institucijos. Taip pat įgyvendinančiosios institucijos atlieka visus informavimo veiksmus, nurodytus Lietuvos 2004–2006 m. bendrojo programavimo dokumento priemonių ir projektų, finansuojamų įgyvendinant šias priemones, administravimo ir finansavimo taisyklėse.

11. Informuojant apie konkrečius projektus, finansuojamus įgyvendinant BPD priemones, ir viešinant ES struktūrinių fondų paramą konkretiems projektams, vartotinos informavimo ir viešumo priemonės, nurodytos šių taisyklių 5 punkte.

12. Įgyvendindamas ES struktūrinių fondų iš dalies finansuojamą projektą, projekto vykdytojas privalo:

12.1. išplatinti bent vieną pranešimą žiniasklaidai;

12.2. įgyvendinti šių taisyklių 5.1 ir 5.2 punktuose nurodytas priemones, kai infrastruktūros projektui gaunama ES struktūrinių fondų parama iš Žuvininkystės orientavimo finansinės priemonės yra didesnė nei 0,5 mln. eurų arba iš kitų ES struktūrinių fondų – didesnė nei 3 mln. eurų;

12.3. įgyvendinti bent vieną iš šių taisyklių 5.1 ar 5.5 punktuose nurodytų priemonių, kai infrastruktūros projektui gaunama ES struktūrinių fondų parama iš Žuvininkystės orientavimo finansinės priemonės yra ne didesnė nei 0,5 mln. eurų arba iš kitų ES struktūrinių fondų – ne didesnė nei 3 mln. eurų;

12.4. įgyvendinti bent dvi iš šių taisyklių 5.3, 5.4, 5.5, 5.6 punktuose nurodytų priemonių, kai vykdomas žmonių išteklių plėtros projektas. Projekto vykdytojas turi užtikrinti, kad projekte dalyvaujantys asmenys žinotų apie ES struktūrinių fondų paramą projektui;

12.5. įgyvendinti bent dvi iš šių taisyklių 5.2, 5.3, 5.4, 5.5, 5.6 punktuose nurodytų priemonių, kai vykdomas gamybos sektoriaus plėtros projektas. Projekto vykdytojas turi užtikrinti, kad projekte dalyvaujantys ūkio subjektai žinotų apie ES struktūrinių fondų paramą projektui;

12.6. prisiimti atsakomybę už informavimo ir viešumo priemonių turinį ir užtikrinti jų kokybę.

13. Išlaidos, projekto vykdytojo patirtos įgyvendinant šių taisyklių 5 punkte nurodytas informavimo ir viešumo priemones, gali būti priskiriamos prie tinkamų projekto išlaidų.

14. Visose šių taisyklių 5 punkte nurodytose informavimo ir viešumo priemonėse turi būti naudojami ES ir BPD ženklai. ES ženklas naudojamas kartu su užrašu „Europos Sąjunga“ (santrumpa nevartotina). Taip pat rekomenduojama nurodyti atitinkamą ES struktūrinį fondą. Kadangi BPD ženklas rodo visų institucijų, administruojančių ES struktūrinius fondus Lietuvoje, dalyvavimą įgyvendinant BPD priemones, atskirų institucijų ženklus naudoti nerekomenduotina.

15. Kartu su ES ir BPD ženklais gali būti naudojamas ir projekto vykdytojo ženklas.

16. Viešinant konkrečius projektus, gaunančius paramą iš ES struktūrinių fondų, prie ES ženklo vietoj užrašo „Europos Sąjunga“ rašoma „Projektą iš dalies finansuoja Europos Sąjunga“. BPD ženklas naudojamas kartu su užrašu „Projektą remia Lietuvos Respublika“.

III. SKELBIMŲ LENTOS

17. Skelbimų lentos privalomai statomos ES iš dalies finansuojamų infrastruktūros plėtros projektų darbų atlikimo vietose, kai gaunama parama iš Žuvininkystės orientavimo finansinės priemonės yra didesnė nei 0,5 mln. eurų arba iš kitų ES struktūrinių fondų – didesnė nei 3 mln. eurų.

18. Skelbimų lentos statomos pradėjus vykdyti projekte numatytus darbus, nuimamos ne vėliau kaip po šešių mėnesių juos pabaigus ir keičiamos atminimo lentomis.

19. Skelbimų lentų dydis turi atitikti projekto mastą. Skelbimų lentos statomos gerai matomose vietose, jose aiškiai ir suprantamai pateikiama informacija apie įgyvendinamą projektą. Rekomenduojama skelbimų lentų statymo vietas derinti su įgyvendinančiosiomis institucijomis.

20. Skelbimų lenta horizontaliai skirstoma į tris arba keturias dalis taip, kaip parodyta 1 priede:

20.1. viršutinėje skelbimų lentos dalyje rašomas projekto ir/arba objekto pavadinimas;

20.2. antrojoje skelbimų lentos dalyje dedamas BPD ženklas ir užrašas „Projektą remia Lietuvos Respublika“. Užrašo raidžių aukštis turi būti ne mažesnis nei užrašo prie ES ženklo, tačiau gali būti naudojami skirtingi stiliai. Šiai daliai turi būti skirta ne mažiau kaip 25 procentai skelbimų lentos ploto, joje gali būti nurodyta nacionalinio bendrojo finansavimo suma;

20.3. trečiojoje skelbimų lentos dalyje pateikiama informacija apie ES struktūrinių fondų paramą. Šiai daliai skiriama ne mažiau kaip 25 procentai skelbimų lentos ploto. Kairėje pusėje dedamas ES ženklas, o dešinėje rašoma „Projektą iš dalies finansuoja Europos Sąjunga“. Raidžių aukštis turi būti ne mažesnis kaip antrojoje skelbimų lentos dalyje, tačiau gali būti naudojami skirtingi stiliai. Taip pat pageidautina nurodyti atitinkamo ES struktūrinio fondo, iš kurio skiriama parama, pavadinimą. Šioje dalyje gali būti nurodyta ir atitinkamo ES struktūrinio fondo skiriama suma;

20.4. ketvirtojoje skelbimų lentos dalyje gali būti nurodomi struktūrinių fondų projekto vykdytojai, rangovai, tiekėjai, paslaugų teikėjai bei vykdomų darbų trukmė (darbų pradžios ir pabaigos datos). Taip pat gali būti nurodoma bendra projekto vertė ir įdėtų ES struktūrinių fondų, nacionalinio bendrojo finansavimo ir kitų šaltinių lėšų sumos.

21. Pateikti duomenims, nurodytiems šių taisyklių 20.4 punkte, galima už nuosavas lėšas įrengti atskirą skelbimų lentą, kuri neturi būti didesnė nei skelbimų lenta, informuojanti apie ES struktūrinių fondų paramą pagal BPD.

IV. ATMINIMO LENTOS

22. Nuolatinės atminimo lentos primena visuomenei apie jau įgyvendintą projektą ir suteiktą ES struktūrinių fondų paramą.

23. Atminimo lentos paprastai kabinamos ant ES struktūrinių fondų lėšomis rekonstruotų ar naujai pastatytų administracinių pastatų, ligoninių, gamyklų, tiltų, šalikelėse ir pan. Atminimo lentos turi būti gerai matomose vietose, pavyzdžiui, prie pagrindinio įėjimo į pastatą. Rekomenduojama atminimo lentų kabinimo vietas derinti su įgyvendinančiosiomis institucijomis. Atminimo lentose turi būti aiškiai ir suprantamai pateikta informacija apie įgyvendintą projektą.

24. Atminimo lentos privalomos nuėmus šių taisyklių III skyriuje nurodytas skelbimų lentas, jeigu gauta parama iš Žuvininkystės orientavimo finansinės priemonės yra didesnė nei 0,5 mln. eurų arba iš kitų ES struktūrinių fondų – didesnė nei 3 mln. eurų.

25. Jeigu buvo investuota į įmonių pastatus, atminimo lentos įrengiamos ne mažiau kaip vieneriems metams.

26. Viršutinėje atminimo lentos dalyje nurodomas projekto arba objekto pavadinimas ir finansavimo šaltiniai, pavyzdžiui, „Tilto rekonstrukciją finansavo Lietuvos Respublika ir Europos Sąjunga“. Apačioje horizontaliai dedami BPD, ES ir projekto vykdytojo ženklai. Jie turi būti vienodo aukščio, išdėstyti simetriškai. Po ES ženklu rašoma „Europos Sąjunga“. Taip pat galima nurodyti atitinkamo ES struktūrinio fondo, iš kurio skirta parama, pavadinimą. Atminimo lentos pavyzdys pateiktas 2 priede.

V. PLAKATAI (STENDAI PATALPOSE)

27. Plakatai (stendai patalpose) kabinami siekiant informuoti projektų, finansuojamų įgyvendinant BPD, tikslines grupes ir visuomenę apie ES vaidmenį skatinant žmonių išteklių, profesinio mokymo ir užimtumo plėtrą, investicijas į verslą ir kaimo plėtrą.

28. Plakatai (stendai patalpose) paprastai kabinami projekto vykdytojo patalpose, pavyzdžiui, darbo biržose, profesinio mokymo centruose, verslo asociacijose, regionų plėtros agentūrose ir kitose.

29. Plakatuose (stenduose patalpose) naudojami BPD ir ES ženklai su užrašais: prie BPD ženklo – „Projektą remia Lietuvos Respublika“, prie ES ženklo – „Projektą iš dalies finansuoja Europos Sąjunga“. Taip pat galima nurodyti atitinkamo fondo, iš kurio skiriama parama, pavadinimą.

30. Jeigu plakatai naudojami kaip pagalbinė informacinė priemonė, BPD ženklas dedamas be užrašo, o ES – su užrašu „Europos Sąjunga“.

VI. PRANEŠIMAI GALIMIEMS PAREIŠKĖJAMS IR PROJEKTŲ VYKDYTOJAMS

31. Visuose pranešimuose apie ES struktūrinių fondų paramą, kuriuos ES struktūrinių fondų administravime dalyvaujančios institucijos siunčia galimiems pareiškėjams ar projektų, finansuojamų įgyvendinant BPD, vykdytojams ir tikslinėms grupėms, būtina nurodyti, kad veikla iš dalies finansuojama ES, taip pat galima nurodyti atitinkamą ES struktūrinį fondą bei paramos dydį.

32. Gairėse pareiškėjams, projektų paraiškų formose, sutartyse, skelbimuose, ataskaitose ir kituose susijusiuose dokumentuose turi būti naudojami BPD ir ES ženklai. Jie dedami pirmojo lapo viršuje arba apačioje.

VII. INFORMACINĖ MEDŽIAGA

33. Informacinė medžiaga (lankstinukai, brošiūros, informaciniai lapeliai, biuleteniai ir kita) skirta informuoti galimus pareiškėjus, projektų, finansuojamų įgyvendinant BPD, vykdytojus bei tikslines grupes ir visuomenę apie bendrą Lietuvos Respublikos ir ES struktūrinių fondų paramą bei jos rezultatus.

34. Informacinėje medžiagoje apie ES struktūrinių fondų paramą Lietuvai turi būti aiškiai nurodytas ES dalyvavimas, institucija, atsakinga už informacijos turinį, ir vadovaujančioji institucija. ES struktūrinių fondų parama turi būti nurodoma naudojant BPD ženklą ir ES ženklą su užrašu „Europos Sąjunga“. Taip pat rekomenduojama nurodyti atitinkamo ES struktūrinio fondo, iš kurio skiriama parama, pavadinimą.

35. Informacinėje medžiagoje BPD ir ES ženklai turi būti pateikti tituliniame lape ar viršelyje. Ženklus reikia išdėstyti tokia tvarka: BPD, ES ir projekto vykdytojo. Jeigu BPD ženklas naudojamas su užrašu „Projektą remia Lietuvos Respublika“, prie ES ženklo rašoma „Projektą iš dalies finansuoja Europos Sąjunga“. Taip pat galima nurodyti atitinkamo fondo, iš kurio skiriama parama, pavadinimą. Leidinio pavyzdys pateiktas 3 priede.

36. Informacinė medžiaga elektroninėmis priemonėmis (tinklalapiuose, galimiems pareiškėjams skirtose duomenų bazėse) teikiama vadovaujantis šių taisyklių 34 ir 35 punktų nuostatomis. ES struktūriniams fondams skirtuose tinklalapiuose turėtų būti nuoroda į Europos Komisijos tinklalapius, skirtus ES struktūriniams fondams, ir į vadovaujančiąją instituciją.

37. Teikiant garso ar vaizdo medžiagą, taip pat turi būti paminėta informacija, nurodyta šių taisyklių 34 ir 35 punktuose.

VIII. INFORMACINIAI RENGINIAI

38. Informaciniai renginiai (spaudos konferencijos, seminarai, konferencijos, parodos ir kiti renginiai, susiję su ES struktūrinių fondų parama ir ES bendrai finansuojamų projektų įgyvendinimu) skirti informuoti galimus pareiškėjus, projektų, finansuojamų įgyvendinant BPD, vykdytojus bei tikslines grupes ir visuomenę apie bendrą Lietuvos Respublikos ir ES struktūrinių fondų paramą bei jos rezultatus.

39. Informaciniuose renginiuose turi būti aiškiai nurodoma ES struktūrinių fondų parama. Informacinių renginių patalpose rekomenduojama pastatyti ar pakabinti ES ir Lietuvos Respublikos vėliavas (vėliavėles).

40. BPD ir ES ženklai taip pat turi būti naudojami ant dalijamosios ar rodomosios medžiagos. Abu ženklai dedami greta. Jei prie BPD ženklo rašoma „Projektą remia Lietuvos Respublika“, prie ES ženklo – „Projektą iš dalies finansuoja Europos Sąjunga“. Siūloma taip pat nurodyti atitinkamo ES struktūrinio fondo, iš kurio projektas gauna paramą, pavadinimą. Jei nurodoma struktūrinių fondų paramą administruojanti institucija ar projekto vykdytojas, jo ženklą galima dėti viršuje.

IX. PRANEŠIMAI ŽINIASKLAIDAI

41. Pranešimuose žiniasklaidai turėtų būti nurodomi programos ar projekto tikslai, įgyvendinimo principai ir priemonės, paramos šaltiniai ir jų dydis bei (laukiami) rezultatai. Pranešimus žiniasklaidai siūloma platinti programos ar projekto įgyvendinimo pradžioje ir pabaigoje, taip pat informuojant apie svarbius tarpinius veiksmus ar rezultatus.

42. Pranešimuose žiniasklaidai turi būti nurodoma, kad programą ar projektą iš dalies finansuoja ES.

X. TECHNINIAI ŽENKLŲ IR UŽRAŠŲ GAMYBOS REIKALAVIMAI

43. Visose informavimo ir viešumo priemonėse, kurių imamasi informuojant apie ES struktūrinių fondų paramą ar ją viešinant, turi būti naudojami BPD ir ES ženklai. Gaminant šiuos ženklus, turi būti laikomasi nustatytų reikalavimų dėl spalvų, proporcijų ir išdėstymo.

44. ES ženklas yra mėlynas stačiakampis, kurio ilgis 1,5 karto didesnis už plotį, jame ratu lygiais intervalais išdėstyta 12 geltonų žvaigždžių. Įsivaizduojamo žvaigždžių sudaromo apskritimo centras yra stačiakampio įstrižainių susikirtimo taškas, o jo spindulys lygus 1/3 stačiakampio pločio.

45. Vaizduojamos žvaigždės yra penkiakampės; jų kampai liečiasi prie įsivaizduojamo apskritimo, kurio spindulys lygus 1/18 stačiakampio pločio, kraštinės. Visos žvaigždės vertikalios – vienas žvaigždės kampas nukreiptas į viršų, o du apatiniai kampai yra vienoje horizontalioje linijoje. Žvaigždės išdėstytos taip, kaip valandos laikrodžio ciferblate. Žvaigždžių skaičius yra pastovus – 12. ES ženklo dydžio ir žvaigždžių išdėstymo reikalavimai pateikti 4 priede.

46. Naudojamos šios ES ženklo spalvos: vėliavos fono – mėlyna (Pantone Reflex Blue, RGB 0/0/153, CMYK 100/80/0/0), žvaigždžių – geltona (Pantone Yellow, RGB 255/204/0, CMYK 0/0/100/0).

47. Pageidautina ES ženklą spausdinti ant balto pagrindo. Reikėtų vengti daugiaspalvių pagrindų, ypač spalvų, nesiderinančių su mėlyna. Jeigu ženklas spausdinamas (klijuojamas) ant spalvoto paviršiaus, būtinas baltas jo apvadas, kurio plotis sudaro 1/25 stačiakampio ploto.

48. ES ženklas naudojamas kartu su užrašu „Europos Sąjunga“ arba „Projektą iš dalies finansuoja Europos Sąjunga“. Užrašas dedamas apačioje arba šalia ženklo. Taip pat galima nurodyti konkretaus ES struktūrinio fondo, iš kurio skiriama parama, pavadinimą.

49. BPD ženklą sudaro trys dalys: šviesiai mėlynas languotas kontūrinis Lietuvos žemėlapis, užrašas didžiosiomis raidėmis BPD ir apačioje po brūkšniu – pilnas dokumento pavadinimas didžiosiomis raidėmis: „BENDRASIS PROGRAMAVIMO DOKUMENTAS“. Standartinis ženklo dydis – 25 mm x 60 mm. Mažinant ženklą, turi būti laikomasi šių proporcijų. Naudotini BPD ženklo variantai pateikti 5 priede.

50. BPD ženklo spalva – šviesiai mėlyna (Pantone 285 C, CMYK 91/43/0/0, RGB 0/102/204). Dokumentuose, pranešimuose projekto vykdytojams, projektų paraiškos formose, skelbimuose ir kituose gali būti naudojamos juoda ir balta spalvos. Ant tamsaus pagrindo naudojamas baltas ženklas.

51. Jeigu ženklo aukštis mažesnis nei 15 mm, naudojamas tik žemėlapis ir užrašas BPD. Mažiausias leidžiamas ženklo aukštis – 5 mm.

52. Atstumas iki šoninės ar viršutinės lapo kraštinės arba kito ženklo turi būti ne mažesnis nei BPD raidžių aukštis.

53. Kai naudojami keli ženklai kartu, jie išdėstomi tokia tvarka: BPD, ES ir projekto vykdytojo. Visi ženklai turi būti vienodo aukščio, išdėstyti vienoje vertikalėje ar horizontalėje. Tarpai tarp ženklų turi būti vienodi. Šis reikalavimas netaikomas dokumentams.

XI. ES STRUKTŪRINIŲ FONDŲ APIBŪDINIMAS

54. Informavimo ir viešumo priemonėse pageidautina apibrėžti ES struktūrinių fondų uždavinius. Šie apibūdinimai turi būti naudojami straipsniuose, metų ataskaitose, pranešimuose žiniasklaidai, leidiniuose, kalbose ir kitur. Prireikus pateikti ES struktūrinių fondų aprašymai gali būti trumpinami. Informuojant svarbu pabrėžti ES struktūrinių fondų, kartu ir ES, naudą žmonių gerovei.

55. Vartotini šie ES struktūrinių fondų uždavinių aprašymai:

55.1. Europos regioninės plėtros fondo (ERPF):

55.1.1. ERPF mažina ES regionų plėtros ir pragyvenimo lygio skirtumus;

55.1.2. ERPF skatina atsiliekančių ES regionų plėtrą, ekonominę bei socialinę pertvarką;

55.1.3. ERPF padeda sukurti ir išsaugoti darbo vietas;

55.1.4. ERPF investuoja į infrastruktūrą – kelius, telekomunikacijas, energetiką;

55.1.5. ERPF skatina smulkaus ir vidutinio verslo plėtrą;

55.1.6. ERPF skatina technologijų plėtrą.

55.2. Europos socialinio fondo (ESF):

55.2.1. ESF padeda užkirsti kelią nedarbui ir su juo kovoti;

55.2.2. ESF plėtoja žmonių išteklius ir skatina integraciją į darbo rinką;

55.2.3. ESF skatina didesnį užimtumą;

55.2.4. ESF skatinta moterų ir vyrų lygias galimybes.

55.3. Europos žemės ūkio orientavimo ir garantijų fondo (EŽŪOGF):

55.3.1. EŽŪOGF remia konkurencingą žemės ūkį, kaip pagrindinę veiklą kaimo vietovėse;

55.3.2. EŽŪOGF teikia paramą diegiant naujus ūkininkavimo metodus;

55.3.3. EŽŪOGF užtikrina alternatyvių ūkio šakų plėtrą kaimo vietovėse;

55.3.4. EŽŪOGF padeda išlaikyti klestinčias bendruomenes kaimo vietovėse;

55.3.5. EŽŪOGF saugo aplinką, kraštovaizdį ir kaimo vietovių paveldą.

55.4. Žuvininkystės orientavimo finansinės priemonės (ŽOFP):

55.4.1. ŽOFP skatina subalansuotai naudoti jūros išteklius;

55.4.2. ŽOFP modernizuoja žuvininkystės infrastruktūrą;

55.4.3. ŽOFP padeda išlaikyti dinamišką ir konkurencingą žuvininkystės pramonę;

55.4.4. ŽOFP remia žuvininkyste besiverčiančius regionus;

55.4.5. ŽOFP gerina žuvininkystės produktų pasiūlą ir naudojimą.

______________